open-index/open-wikipedia-markdown huggingface dataset:
Λονγκ Πάσια

Το **Λονγκ Πάσια** () είναι τουριστικό χωριό στο Διαμέρισμα Σιπιτάνγκ, του ανατολικού ομόσπονδου κρατιδίου Σαμπάχ της Μαλαισίας, πάνω στη μεγάλη νήσο Βόρνεο. Παρά το ότι είναι σχετικώς μικρό, με πληθυσμό περίπου χίλιους κατοίκους, το χωριό θεωρείται μία από τις κοιτίδες των φυλών Λουν Μπαουάνγκ. Το Λονγκ Πάσια βρίσκεται περίπου 300 χιλιόμετρα νότια-νοτιοδυτικά από την πρωτεύουσα του Σαμπάχ, την Κότα Κιναμπάλου. Είναι κτισμένο στην όχθη του άνω ρου του ποταμού Παντάς, σε υψόμετρο περί τα χίλια μέτρα πάνω από την επιφάνεια της θάλασσας, στα υψίπεδα Μάλιγκαν, πολύ κοντά στο μικρότερο χωριό Λονγκ Μιό. Απέχει μόλις 16,4 χιλιόμετρα σε ευθεία γραμμή από τα σύνορα με το κράτος της Ινδονησίας και 68 χιλιόμετρα σε ευθεία γραμμή από την ακτή του Ειρηνικού Ωκεανού.

Το σύνολο των κατοίκων είναι Ευαγγελικοί Χριστιανοί και ασχολούνται παραδοσιακά μεν με την καλλιέργεια ρυζιού και κολοκασιού, ενώ σήμερα πλέον κυρίως με τον οικοτουρισμό. Υπάρχει και μικρό αεροδρόμιο δίπλα στο χωριό, με έναν μόνο διάδρομο προσγειώσεως, κατάλληλο μόνο για ολιγοθέσια αεροσκάφη. Η περιοχή φημίζεται για τον μεγάλο αριθμό ειδών από ορχιδέες και από σαρκοφάγα φυτά, που μπορούν να παρατηρηθούν σε αφθονία στο Πάρκο Κεράνγκας του Λονγκ Πάσια και σε δάση γύρω από τον ποταμό Ούλου Παντάς. Από απόψεως ορνιθοπανίδας, στην περιοχή συχνάζει το είδος *[[Oriolus hosii]]*, πτηνό ενδημικό στο Βόρνεο.

Υπάρχουν αρκετές γειτονικές στο χωριό τοποθεσίες, όλες μέσα σε φυσικό δάσος, που έχουν σημειωθεί ως αξιοθέατες για τους φυσιολάτρες τουρίστες, όπως οι εξής:

* Ιστορική πέτρα Λονγκ Πινάσατ
* Καταρράκτης του νησιού (*Pulau Waterfall*)
* Ποταμός Παντάς
* Καταρράκτης Maga-Pasia (*Ruab Maga*)
* Βουνό Σινιπούνγκ (*Pegkung Sinipung*)
* Λίμνη Σινιπούνγκ (*Takung Sinipung*)
* Καταρράκτης Ρεκόνγκ (*Ruab Rekong*)
* Εκβολή του ποταμού Ρεκιράν
* Ποταμός Πινασάτ (*Long Pinasat*)
* Ποταμός Ματάνγκ 
* Καταρράκτης Φεφουκέν

Εκτός από τη φύση, υπάρχουν κοντά στο Λονγκ Πάσια θέσεις προϊστορικών ταφών με κάποιο αρχαιολογικό ενδιαφέρον. Το χωριό έχουν επισκεφθεί κατά καιρούς και μερικές προσωπικότητες του Δυτικού κόσμου, μεταξύ των οποίων η Βασίλισσα Μαργαρίτα Β΄ της Δανίας με τον σύζυγό της πρίγκιπα Ερρίκο της Δανίας

## Παραπομπές


Λονγκ Πασια
Ραντάου Αμπάνγκ

Το **Ραντάου Αμπάνγκ** (, τζάουι: رنتاو ابڠ) είναι μικρό χωριό στο Διαμέρισμα Ντουνγκούν του ομόσπονδου κρατιδίου (πολιτείας) Τερενγκάνου της Μαλαισίας, γνωστό για την παραλία του, επειδή ήταν τόπος ωοτοκίας της δερματοχελώνας.

Το χωριό βρίσκεται 80&nbsp;χιλιόμετρα νοτίως της πρωτεύουσας του κρατιδίου, της Κουάλα Τερενγκάνου.

Κάθε έτος, από τον Μάιο μέχρι τον Αύγουστο, οι χελώνες έβγαιναν στην παραλία και γεννούσαν τα αβγά τους μέσα στην άμμο, ωστόσο από τις αρχές του 21ου αιώνα ο αριθμός τους μειώθηκε πάρα πολύ και σήμερα θεωρείται ότι δεν την επισκέπονται πλέον. Εκτιμήθηκε ότι κατά τη δεκαετία του 1950 περισσότερες από δέκα χιλιάδες δερματοχελώνες γεννούσαν στις παραλίες του Ραντάου Αμπάνγκ. Προσφάτως, η τοπική αυτοδιοίκηση της περιοχής ανεκοίνωσε ότι οι χελώνες έχουν εκλείψει από τις παραλίες της, καθώς επί αρκετά έτη δεν είχε παρατηρηθεί καμιά να βγαίνει στη στεριά. Οι βασικές αιτίες για την εξαφάνιση αυτή δεν είναι μόνο η διατάραξη από τους τουρίστες, αλλά και η λαθραία αρπαγή των αβγών των χελωνών από κατοίκους της ευρύτερης περιοχής, που τα τρώνε οι ίδιοι ή τα πωλούν, καθώς οι κάτοικοι τα εκτιμούν ιδιαιτέρως ως τροφή. Στο χωριό έχει ιδρυθεί το «Κέντρο Χελωνών και Θαλάσσιου Οικοσυστήματος» προκειμένου να ηγηθεί προσπαθειών για την επανεμφάνιση των χελωνών.

Η παραλία είναι ασφαλής για κολύμβηση και χρησιμοποιείται και σήμερα από τους τουρίστες.

## Παραπομπές


Κατηγορία:Χωριά της Μαλαισίας
Κατηγορία:Παραλίες
Μπιρούν

To **Μπιρούν** (Tουρκικά: *Birûn*) ήταν ο όρος που χρησιμοποιήθηκε στην Οθωμανική Αυτοκρατορία για να προσδιορίσει την «Εξωτερική Υπηρεσία» της αυτοκρατορικής αυλής, που ασχολούνταν με τις δημόσιες υποθέσεις των Οθωμανών σουλτάνων, σε αντίθεση με την ιδιωτική «Εσωτερική Υπηρεσία» (*[[Εντερούν]]*). Το όνομά του προέρχεται από τη θέση των γραφείων του στην εξωτερική αυλή του παλατιού Τοπ Καπί, το οποίο με τη σειρά του απηχούσε τις ρυθμίσεις του παλατιού στην Αδριανούπολη, τη δεύτερη πρωτεύουσα των Οθωμανών.

Το πεδίο εφαρμογής του Μπιρούν ήταν πολύ εκτεταμένο. Όπως γράφει ο Οθωμανιστής Χαλίλ Ιναλτζίκ, «Η Εξωτερική Υπηρεσία περιελάμβανε όλες τις οργανώσεις που ρυθμίζουν τις σχέσεις του σουλτάνου με τον έξω κόσμο, αποτελώντας κυβερνητικά και τελετουργικά αξιώματα και τον μόνιμο στρατό του σουλτάνου». Το Μπιρούν περιελάμβανε έναν αριθμό ανώτερων αξιωματούχων, οι οποίοι είχαν συνήθως εγγραφεί στο παρελθόν ως υπηρέτες, είχαν σπουδάσει στο σχολείο του παλατιού και υπηρέτησαν στο Εντερούν. Αυτά ήταν:
*ο Αγάς των Γενιτσάρων, διοικητής του Σώματος των Γενιτσάρων
*ο Φύλακας της Σουλτανικής Σημαίας
*ο Αρχιθυρωρός και ο υπολοχαγός του
*ο Δάσκαλος του αλόγου
*ο Αρχηγός Γερακιών
*ο Αρχιγευσιγνώστης
*ο Αρχικλητήρας
*οι Αγάδες που διοικούν τα τμήματα οικιακού ιππικού
*ο Αρχιοπλαρχηγός
*ο Αρχιπυροβολητής 
*ο Αρχιπροπονητής

Επιπλέον, ειδικό σώμα υπήρχε στους *Μουτεφερίκες*, γιους υπηρετούντες πασάδες ή υποτελείς ηγεμόνες, οι οποίοι ήταν εγγεγραμμένοι στην Εξωτερική Υπηρεσία, έπαιρναν στολές και αμοιβή και συμμετείχαν σε δικαστικές τελετές.

## Παραπομπές


## Πηγές
* 
* 
* 
* 

Κατηγορία:Κοινωνία της Οθωμανικής Αυτοκρατορίας
Ιάκωβος Β΄ του Λουξεμβούργου-Φιέν

Ο **Ιάκωβος Β΄**, γαλλ.: *Jacques ΙΙ de Luxembourg - Saint Pol - Fiennes* (1443 - 1517) ήταν ευγενής από τον Οίκο του Λουξεμβούργου - Σαιν Πολ. Ήταν κύριος των Φιέν, Zόττεγκεμ, Aρμαντιέρ, Eρκινγκέμ-Λυς.

## Βιογραφία
Ο Ιάκωβος Β' ήταν γιος του Ιάκωβου Α΄ κυρίου του Φιέν και της Μαρίας του Μπερλαιμόν. Ο Ιάκωβος Β΄ έγινε ιππότης του Τάγματος του Χρυσόμαλλου Δέρατος το 1491 στο τμήμα του Μαλίν (Μεσελέν). Υπήρξε *αρχιθαλαμηπόλος* (chamberllan) του Μαξιμιλιανού Α΄ αρχιδούκα της Αυστρίας και του Φιλίππου Α΄ της Καστίλης, των Αψβούργων. Ο Ιάκωβος Β΄ απεβίωσε στις 12 Ιουλίου 1517 στη Γάνδη, και ετάφη στην εκκλησία της *Παναγίας της Ανάληψης* (Notre-Dame de l'Ascension) στο Ζόττεγκεμ.

Έγινε κύριος του Γκαβρ, αγοράζοντας την κυριότητα το 1515 από τον Γκυ του Λαβάλ ή από τον Ζαν ντε Λαβάλ-Σατωμπριάν.

Όταν απεβίωσε, τον διαδέχθηκε ο γιος του, Ιάκωβος Γ΄.

## Οικογένεια
Νυμφεύτηκε τη Mαργαρίτα του Μπρούγκε-Γκρούουντουσε (1478-1520), κόρη του Ιωάννη, κόμη του Βιάστρε, και της Mαρίας, κυρίας του Ωξύ, στις 15 Ιουνίου 1494 και έτσι έγινε ιδιοκτήτης της Αυλής (Hof) του Φιέν, στην περιοχή Κόρενλεϊ της Γάνδης από το 1504.
* Φρανσουάζ (απεβ. 1557).
* Ιάκωβος Γ΄  (απεβ. π. 1530), ιππότης του Τάγματος του Χρυσόμαλλου Δέρατος το 1519 στο τμήμα της Βαρκελώνης.
* Mαργαρίτα (απεβ. 1529), παντρεύτηκε τον Aντώνιο (απεβ. 1529), κόμη του Μπαρμπανσόν, χωρίς απογόνους.
* Ιωάννης.

## Πρόγονοι

## Εικόνες

Αρχείο:Graf_van_Jakob_II_van_Luxemburg_en_Françoise_(Francisca)_van_Luxemburg,_Onze-Lieve-Vrouw-Hemelvaartkerk,_Zottegem.jpg|σύνδεσμος=Fichier:Graf_van_Jakob_II_van_Luxemburg_en_Françoise_(Francisca)_van_Luxemburg,_Onze-Lieve-Vrouw-Hemelvaartkerk,_Zottegem.jpg|Ο τάφος του Ιακώβου Β΄ στην εκκηλσία της Ανάληψης στο Ζόττεγκεμ.


## Καταγωγή

## Οικόσημο
Φέρει τους θυρεούς του Λουξεμβούργου (λέων ερυθρός εστεμμένος) και του Μπω (αστήρ λευκός δεκαεξάκτινος) .

## Σημειώσεις και παραπομπές

## Πηγή
* Άρθρο της Ολλανδικής Βικιπαίδειας "Jacobus II van Luxemburg-Fiennes"

## Σχετικά άρθρα
* Κατάλογος ιπποτών του Τάγματος του Χρυσόμαλλου Δέρατος

## Εξωτερικοί σύνδεσμοι
* Εραλδικά εμβλήματα του Ιακώβου Β΄ του Φιέν.

Κατηγορία:Οίκος του Λουξεμβούργου
Ιάκωβος Γ΄ του Λουξεμβούργου-Φιέν

Ο **Ιάκωβος Γ΄**, γαλλ.: *Jacques IIΙ de Luxembourg - Sain Pol - Fiennes*, (απεβ. π. 1530), είναι ευγενής του Οίκου του Λουξεμβούργου - Σαιν Πολ. Ήταν κύριος των Φιέν, Zόττεγκεμ, Aρμαντιέρ, Eρκενγκέμ-Λυς και Γκαβέρ (το 1519 το Γκαβέρ από κυριότητα αναβαθμίστηκε σε κομητεία).

## Βιογραφία
Ο Ιάκωβος Γ' ήταν γιος του Ιακώβου Β΄ κυρίου του Φιέν και της Μαργαρίτας ντε Μπρυζ-Γκρούουτουσε, και είχε δύο αδελφές: τη Φρανσουάζ και τη Μαργαρίτα.

Ο Ιάκωβος Γ' ονομάστηκε ιππότης του τάγματος του Χρυσόμαλλου Δέρατος στο τμήμα της Βαρκελώνης το 1519 και ήταν αρχιθαλαμηπόλος του Καρόλου Ε΄ κυβερνήτη της Λιλ και του Ντουαί (1513-1530), κυβερνήτης και στρατηγός της κομητείας της Φλάνδρας (1517- 1530). Κατόπιν αιτήματός του, το Ζόττεγκεμ έλαβε δικαιώματα αγοράς το 1524 από τον αυτοκράτορα Κάρολο Ε'.

Απεβίωσε π. το 1530 και επειδή δεν είχε παιδιά, οι ιδιοκτησίες της γραμμής Σαιν Πολ - Φιέν πέρασε στην αδελφή του Φρανσουάζ.

## Οικογένεια
Γύρω στο 1525 νυμφεύτηκε την Ελένη του Κροΰ (1500-1540), κόρη του Ερρίκου, κόμη του Πορσιάν και της Σαρλότ του Σατωμπριάν (απεβ. 1509). Το ζεύγος δεν είχε παιδιά.

μικρογραφία|200εσ|Πορτρέτο της Ελένης του Κροΰ σχεδιασμένο από τον Ρεκέιγ ντ'Αράς.

## Πρόγονοι

## Παραπομπές


Κατηγορία:Οίκος του Λουξεμβούργου
Άννα Ελισάβετ της Λωρραίνης

Η **Άννα Ελισάβετ**, γαλλ.: *Anne-Élisabeth de Lorraine*, ( Αυγούστου 1649 -   Αυγούστου 1714) από τον Οίκο της Λωρραίνης-Ελμπέφ στο Σατώ ντε Μπαρ-λε-Ντυκ, ήταν πριγκίπισσα του Οίκου της Λωρραίνης.

## Βιογραφία
Δισεγγονή (σε γραμμή νομιμοποιημένη) του βασιλιά Ερρίκου Δ' της Γαλλίας, ήταν εγγονή της Αικατερίνης-Ερριέττας των Βουρβόνων, της νομιμοποιημένης κόρης που είχε ο βασιλιάς από τη Γκαμπριέλ ντ' Εστρέ. Η πριγκίπισσα ήταν η μεγαλύτερη κόρη του Καρόλου Γ΄ δούκα του Eλμπέφ (γιου της Αικατερίνης-Ερριέττας), επικεφαλής του γαλλικού κλάδου του Οίκου της Λωρραίνης και της Άννας Ελισάβετ του Λανουά.

## Οικογένεια
Το 1669 παντρεύτηκε τον Κάρολο Ερρίκο των Λωρραίνης, πρίγκιπα του Βωντεμόν (1649-1723), φυσικό γιο του Καρόλου Δ΄, δούκα της Λωρραίνης και της Bεατρίκης ντε Κουζάνς.

Από αυτόν τον γάμο γεννήθηκε:
* Κάρολος Θωμάς (1670-1704), πρίγκιπας του Κομερσύ.

## Πρόγονοι





## Παραπομπές


Κατηγορία:Οίκος της Γκιζ
Κατηγορία:Οίκος της Λωρραίνης
Φραγκίσκος του Λουξεμβούργου (πατέρας)

Ο **Φραγκίσκος πατήρ**, γαλλ.: *François de Luxembourg, Viscount of Martigues (*πριν από το 1445 - μετά το 1511) ήταν υποκόμης του Μαρτίγκ και κυβερνήτης της Προβηγκίας. Ανήκε σε έναν πλάγιο κλάδο του Οίκου του Λουξεμβούργου, τον κλάδο Σαιν Πολ, και ήταν ιππότης του Τάγματος του Ευαγγελισμού.

## Βιογραφία
δεξιά|μικρογραφία| Χάρτης της σημερινής δυτικής Ελβετίας το 1500, που δείχνει μέρος των κτημάτων του: Belmont, Vevey, La Tour-de-Peilz και Monthey.
Ο Φραγκίσκος γεννήθηκε πριν από το 1445 . Ήταν γιος του Tιμπώ του Σαιν Πολ, κόμη του Μπριέν και της Φιλιππίνης ντε Μελάν, κόρης του Ιωάννη, κυρίου του Aντουάνγκ και του Eπινουά. Το όνομά του προέρχεται από το γεγονός ότι ήταν απόγονος 8ης γενιάς του Ερρίκου Ε΄, κόμη του Λουξεμβούργου, και ανήκει στον γαλλικό κλάδο Σαιν Πολ του Οίκου του Λουξεμβούργου.

Κατά τη διάρκεια του γάμου του με τη Λουίζα της Σαβοΐας (1467-1522), κόρη του Ιανού της Σαβοΐας που έλαβε την κομητεία της Γενεύης ως πρόσοδο (appanage), ο Φραγκίσκος απέκτησε φέουδα στο Γενεβουά, στο Παις ντε Βωντ και στο Σαμπλαί  . Ο υποκόμης έλαβε έτσι τα έσοδα από τα διόδια του Νιόν, τις κυριότητες του Μπελμόν, του Τερνιέ (στον δρόμο από τη Γενεύη προς το Σαμπερύ), τα κάστρα Λα ΤΟυρ-ντε-Πεϊλζ, Βεβεΰ, Mοντεΰ και Eβιάν (1497)  . Το 1501 είδε το αίτημά του να αγοράσει το κάστρο των Φαβερζέ και τα δικαιώματα στην κυριότητα, από τον δούκα Φιλιβέρτο Β΄ της Σαβοΐας, να ακυρώνεται από το δουκικό δικαστήριο των ελεγκτών . Ωστόσο η συναλλαγή με τον δούκα Κάρολο Γ΄ της Σαβοΐας πραγματοποιήθηκε πέντε χρόνια αργότερα . Το 1514 η κυριότητα πέρασε στη συνέχεια στον Φίλιππο της Σαβοΐας-Νεμούρ, ο οποίος απέκτησε την πρόσοδο του Ζενεβουά  .

Ο Φραγκίσκος απεβίωσε μετά το 1511  .

## Οικογένεια
Το 1487 νυμφεύτηκε τη Λουίζα της Σαβοΐας (1467-1522), μαρκησία του Μπωζέ, κυρία του Εβιάν, κόρη του Ιανού της Σαβοΐας, κόμη του Φωσινύ και της Γενεύης, εγγονής του Λουδοβίκου Α΄ δούκα της Σαβοΐας . Προηγουμένως ήταν αρραβωνιασμένη με τον εξάδελφό της, Κάρολο Α΄ δούκα της Σαβοΐας, και μετά με τον αδελφό του τελευταίου, Ιάκωβο της Σαβοΐας, μαρκήσιο ντε Γκεξ.

Είχαν τέκνα:
* Φρανσουά, επίσκοπος του Λε Μαν και επίσκοπος του Σαιν-Πον ντε Τομιέρ
* Φραγκίσκος (γιος) (1492 - 1553), υποκόμης του Μαρτίγκ, κύριος του Εβιάν, του Φεστέρν, του Λα Τουρ ντυ Πεΐλ, του Μονταί, του Βεβαί και του Μπλομαί.

## Πρόγονοι

## Βιβλιογραφία
* Ο. Dessemontet, «The Luxembourg-Martigues, lords in the Pays de Vaud 1487-1558», στο *Revue suisse d’histoire*, 1954, pp. 88-123
*     , 

## Σημειώσεις και παραπομπές


Κατηγορία:Οίκος του Λουξεμβούργου
Ανεπάρκεια (ιατρική)

Στην ιατρική, **ανεπάρκεια** (deficiency) είναι η ανεπάρκεια ή έλλειψη μιας λειτουργικής οντότητας, λιγότερη από την κανονική, ή η απαραίτητη παροχή ή λειτουργία. Ένα άτομο μπορεί να έχει χρωμοσωμικές ανεπάρκειες, νοητικές ανεπάρκειες, διατροφικές ανεπάρκειες, ελλείψεις συμπληρώματος ή ελλείψεις ενζύμων.
## Διατροφική ανεπάρκεια
Ο πρωτεϊνικός-ενεργειακός υποσιτισμός (Protein-energy malnutrition, PEM) είναι μια κατάσταση όπου οι άνθρωποι καταναλώνουν πολύ λίγη ενέργεια, πρωτεΐνες ή και τα δύο στη διατροφή τους. Ως αποτέλεσμα, είναι σύνηθες στις αναπτυσσόμενες χώρες. Οι δύο κύριες ασθένειες που σχετίζονται με αυτή την πάθηση είναι η Κβασιόρκορ (kwashiorkor), η οποία χαρακτηρίζεται από σοβαρή ανεπάρκεια πρωτεΐνης, και ο μαρασμός (marasmus), η οποία είναι πλήρης στέρηση τροφής με ασυνήθιστα χαμηλές ποσότητες πρωτεΐνης και ενέργειας.
### Ανεπάρκεια υδατανθράκων
Ορισμένα κύτταρα του ανθρώπινου σώματος, όπως οι νευρώνες, απαιτούν υψηλές συγκεντρώσεις γλυκόζης. Όταν δεν υπάρχουν επαρκείς υδατάνθρακες στη διατροφή, η διάσπαση των πρωτεϊνών του σώματος, των διατροφικών πρωτεϊνών και της γλυκερόλης από τα λίπη είναι αυτή που οδηγεί στη γλυκονεογένεση. Η περισσότερη γλυκονεογένεση εμφανίζεται στο ήπαρ. Μια κατάσταση γνωστή ως κέτωση (ketosis) (αυξημένη παραγωγή κετονών), η οποία χαρακτηρίζεται από έναν ασθενή με περίεργα γλυκιά οσμή, μπορεί να οφείλεται σε παρατεταμένη έλλειψη υδατανθράκων.
### Ανεπάρκεια βασικών λιπαρών οξέων
Τα απαραίτητα λιπαρά οξέα (essential fatty acids, EFA) ωμέγα-3 και ωμέγα-6 είναι πολυακόρεστα. Τα κλινικά σημάδια μιας ανεπάρκειας EFA περιλαμβάνουν την καθυστέρηση της ανάπτυξης σε παιδιά και μωρά, φολιδωτό, ξηρό εξάνθημα, επιβράδυνση της επούλωσης των πληγών και αυξημένη ευαισθησία σε λοιμώξεις.
## Έλλειψη ενζύμου
Τα ένζυμα είναι μοναδικοί υποτύποι πρωτεϊνών που χρειάζονται κατά τη διάρκεια του μεταβολισμού, της διεργασίας με την οποία το σώμα αποκτά ενέργεια για κανονική ανάπτυξη και εξέλιξη, για να διασπάσει τα μόρια της τροφής σε καύσιμο. Μια ποικιλία καταστάσεων που μπορούν να αλλάξουν ή ακόμα και να θέσουν σε κίνδυνο τη ζωή προκαλούνται από κληρονομικά ελαττώματα γνωστά ως ανεπάρκειες ενζύμων ή από την έλλειψη αυτών των ενζύμων. Οι ανεπάρκειες ενζύμων περιλαμβάνουν τη νόσο Niemann-Pick, νόσος λυσοσωμικής αποθήκευσης και βλεννοπολυσακχαριδώσεις (Mucopolysaccharidoses).
## Παραπομπές

Κατηγορία:Ιατρική ορολογία
Κόλιν Μπρίτεν

Ο **Κόλιν Κάνινγκχαμ** (29 Δεκεμβρίου 1986), γνωστός επαγγελματικά ως **Κόλιν «Doc» Μπρίτεν**, είναι Αμερικανός στιχουργός, παραγωγός και μουσικός υπογραμμένος στη Warner Chappell Music. Τον Σεπτέμβριο του 2024, έγινε ο καινούριος ντράμερ του ροκ συγκροτήματος Linkin Park μετά από την αποχώρηση του Ρομπ Μπούρντον.

Πριν γίνει μέλος των Linkin Park, ήταν στιχουργός και παραγωγός διάφορων καλλιτεχνών, περιλαμβάνοντας τους Papa Roach, 311, Hands Like Houses, Basement, Dashboard Confessional, 5 Seconds of Summer, Miyavi, Foundry και One Ok Rock.

## Παραπομπές


## Εξωτερικοί σύνδεσμοι
* 
* 

Κατηγορία:Αμερικανοί τραγουδοποιοί
Κατηγορία:Ντράμερς
Κατηγορία:Μέλη των Linkin Park
Κατηγορία:Αμερικανοί μουσικοί παραγωγοί
Σύλλογος Καλαθοσφαίρισης της Βοϊβοντίνας

**Η Ένωση Καλαθοσφαίρισης της Βοϊβοντίνα (KSV)** αποτελεί μια περιφερειακή αθλητική οργάνωση που διαχειρίζεται την ανάπτυξη του μπάσκετ στην περιοχή της Βοϊβοντίνας. Με έδρα το Νόβι Σαντ, η ομοσπονδία οργανώνει περιφερειακά πρωταθλήματα, παρέχει υποστήριξη σε συλλόγους και υλοποιεί προγράμματα που επικεντρώνονται στην ανάπτυξη νέων ταλέντων. 

## Ιστορία
KSV ιδρύθηκε ως μέρος μιας ευρύτερης πρωτοβουλίας για την οργάνωση του μπάσκετ στην τότε Γιουγκοσλαβία. Κατά τη διάρκεια της ύπαρξής της, η ομοσπονδία διαδραμάτισε καθοριστικό ρόλο στη δημιουργία συστημάτων πρωταθλημάτων και στην ανάπτυξη της υποδομής του μπάσκετ στη Βοϊβοντίνα. Η ομοσπονδία συνεργάστηκε στενά με τις εθνικές ομοσπονδίες και, μέσα από την ιστορία της, στήριξε την ίδρυση και λειτουργία πολλών συλλόγων στην περιοχή.Ο χορηγός είναι η Merdian.

## Βασικές δραστηριότητες

* Διοργάνωση πρωταθλημάτων και τουρνουά για ενήλικες και νεότερες κατηγορίες.
* Εκπαίδευση προπονητών, διαιτητών και άλλων αθλητικών ειδικών.
* Υποστήριξη των καλαθοσφαιρικών συλλόγων μέσω πόρων και προώθησης.

## Διαγωνισμοί
Η KSV διοργανώνει και συντονίζει τα ακόλουθα πρωταθλήματα και τουρνουά: 

* Senior League της Βοϊβοντίνα.
* Πρωταθλήματα Junior, Cadet και Pioneer.
* Περιφερειακοί αγώνες κυπέλλου και φιλικά τουρνουά.

## Εξωτερικοί σύνδεσμοι
Η επίσημη ιστοσελίδα του Συλλόγου

## Αναφορές

Κατηγορία:Καλαθοσφαίριση στη Σερβία
Γαμετοφόρο

Τα γαμετόφορα είναι εξέχουσες δομές στα φυτά χωρίς σπόρους πάνω στις οποίες βρίσκονται τα αναπαραγωγικά όργανα. Η λέξη **γαμετοφόρο** αποτελείται από το ελληνικό 'γαμέτης-', που αναφέρεται (χαλαρά) στο γαμετάγγεια και ' -φόρος' (φέρω).  Στα βρύα, στις ηπατίτιδες (είδη φυτών) και στις φτέρες (αρχεγονιάτα), τα γαμετοφόρα υποστηρίζουν γαμετάγγεια (gametangia) (φυλετικά όργανα, θηλυκά αρχεγόνια (archegonia) και αρσενικά ανθερίδια (antheridia)). Αν και τα αρχεγόνια και τα ανθηρίδια εμφανίζονται στο ίδιο φυτό, ονομάζεται μονόοικα (monoecious). Αν υπάρχουν χωριστά θηλυκά και αρσενικά φυτά ονομάζονται δίοικα (dioecous).
Η βρυοψίδα (Bryopsida) είναι φυλλώδες φυτό βρύων που είναι απλοειδές γαμετόφυτο. Αναπτύσσεται από τη νεανική του μορφή, το πρωτόνημα, υπό την επίδραση φυτοορμονών (κυρίως κυτοκινών). Ενώ το νηματοειδές πρωτόνημα αναπτύσσεται με κυτταρική διαίρεση κορυφής, το γαμετόφυτο αναπτύσσεται με διαίρεση τριών όψεων κυττάρων κορυφής.
## Παραπομπές

Κατηγορία:Μορφολογία φυτών
Καρλόττα του Βαλουά

Η **Καρλόττα**, γαλλ.:  *Charlotte de Valois* (π. 1446–1477), ήταν νόθη κόρη του Καρόλου Ζ΄ της Γαλλίας από την Aγνή Σορέλ.  Ήταν αδελφή της Μαρίας Μαργαρίτας του Βαλουά (1444–1473), της Ιωάννας του Βαλουά (γενν. 1448) και ετεροθαλής αδελφή του Λουδοβίκου ΙΑ΄ της Γαλλίας.

## Βιογραφία
Παρά τις συνθήκες της γέννησής της, η Καρλόττα λέγεται ότι ήταν η μεγάλη αγαπημένη της βασίλισσας και συζύγου τού πατέρα της, Μαρίας του Ανζού.

Την 1η Μαρτίου 1462 η Καρλόττα παντρεύτηκε τον Ιάκωβο ντε Μπρεζέ, σενεσάλη της Νορμανδίας και κόμη του Μωλεβριέ, ένα τακτοποιημένο και πολιτικά πρόσφορο ταίριασμα.  Από αυτόν τον γάμο γεννήθηκαν πέντε παιδιά, συμπεριλαμβανομένου του Λουί ντε Μπρεζέ, ο οποίος νυμφεύτηκε ως 2η σύζυγό του τη Ντιάν ντε Πουατιέ, ερωμένη του Ερρίκου Β΄ της Γαλλίας. 

Η Καρλόττα δολοφονήθηκε τη νύχτα της 31ης Μαΐου/1ης Ιουνίου 1477 από τον σύζυγό της.  Την υποπτευόταν ότι είχε σχέση με έναν από τους κυνηγούς του, τον Πιέρ ντε Λαβερν.  Η Καρλόττα ετάφη στο αβαείο των Βενεδικτίνων του Κουλόμπ.

## Παραπομπές


## Περαιτέρω ανάγνωση
* *Charlotte de Valois et Jacques de Brézé, Chronique du XVe siecle* (1844)

Κατηγορία:Γάλλοι του 15ου αιώνα
Κατηγορία:Οίκος των Βαλουά
PrimoPDF

Το **PrimoPDF** είναι ένα πρόγραμμα freeware που δημιουργεί αρχεία PDF από εκτυπώσιμα έγγραφα σε υπολογιστές με Microsoft Windows. Λειτουργεί ως εικονικός εκτυπωτής. Δεν εμφανίζει διαφημίσεις στους χρήστες, αλλά χρησιμοποιεί το πρόγραμμα adware OpenCandy, και οι όροι χρήσης αναφέρουν ότι μπορεί να χρησιμοποιεί το OpenCandy για να προτείνει άλλο λογισμικό στον χρήστη. Το PrimoPDF αναπτύχθηκε από την ίδια εταιρεία που δημιουργεί το εμπορικό λογισμικό Nitro PDF. Σύμφωνα με τον σύνδεσμο λήψης στον ιστότοπό του (Φεβρουάριος 2023), η έκδοση 5.1.0.2 παραμένει η τρέχουσα.

Το PrimoPDF απαιτεί την εγκατάσταση του Microsoft .NET Framework 2.0. Όταν το πρόγραμμα λειτουργεί, προσπαθεί να κατεβάσει αυτόματες ενημερώσεις από τον ιστότοπο primopdf.com κάθε φορά που γίνεται εκτύπωση. Αυτή η δυνατότητα μπορεί να απενεργοποιηθεί από τις ρυθμίσεις του προγράμματος. Χρησιμοποιεί τον μετατροπέα αρχείων Ghostscript και το λογισμικό ανακατεύθυνσης εκτυπωτή RedMon.

Σύμφωνα με την τεκμηρίωσή του, το PrimoPDF περιλαμβάνει τις εξής λειτουργίες:

* Υποστήριξη προφίλ δημιουργίας (Οθόνη, eBook, Εκτύπωση, Προεκτύπωση, Προσαρμογή) για τον καθορισμό ποιότητας, ανάλυσης και μεγέθους αρχείου.
* Δυνατότητα προσθήκης εξόδου σε υπάρχον αρχείο PDF.
* Υποστήριξη κρυπτογράφησης PDF με κωδικό πρόσβασης.
* Δυνατότητα ορισμού μεταδεδομένων PDF, συμπεριλαμβανομένων συγγραφέα, τίτλου, θέματος και λέξεων-κλειδιών.
* Δημιουργία αρχείων για έκδοση PDF 1.2, 1.3, 1.4 ή 1.5.

## Παραπομπές

* Seth Rosenblatt, Κριτική των συντακτών του CNET, 8 Οκτωβρίου 2009, CNet
* Davey Winder, Κριτική του PrimoPDF, 15 Δεκεμβρίου 2006, PC Pro

## Εξωτερικοί σύνδεσμοι
*

Κατηγορία:Ελεύθερο λογισμικό
Δημοκρατική Συμπαράταξη (1989)

Η **Δημοκρατική Συμπαράταξη** ήταν πολιτικό μέτωπο που δημιουργήθηκε στις 5 Οκτωβρίου 1989 με πρωτοβουλία του Ανδρέα Παπανδρέου, ενόψει των εκλογών του Νοεμβρίου. Περιελάμβανε πολιτικούς προερχόμενους τόσο από τη Δεξιά όσο και από την Αριστερά και βασικός στόχος της υπήρξε η προβολή και ενίσχυση του Α. Παπανδρέου και του ΠΑΣΟΚ ως αντιστάθμισμα και αντίβαρο στις εξελίξεις που είχαν δρομολογηθεί μετά το σχηματισμό της κυβέρνησης Τζαννετάκη τον Ιούλιο της ίδιας χρονιάς με συνεργασία Νέας Δημοκρατίας και τότε ενιαίου Συνασπισμού.

## Ιστορικό
Στις 5 Οκτωβρίου 1989, σε συνάντηση στο σπίτι του Ανδρέα Παπανδρέου στην Εκάλη, αποφασίστηκε η δημιουργία της Δημοκρατικής Συμπαράταξης ενόψει των εκλογών του Νοεμβρίου. Η Συμπαράταξη διοικείτο από «Πολιτικό Συμβούλιο», το οποίο βρισκόταν σε στενή συνεργασία με το Εκτελεστικό Γραφείο του ΠΑΣΟΚ.

Από το χώρο της Δεξιάς, ο Ανδρέας Παπανδρέου εξασφάλισε την προσχώρηση του Γιάννη Μπούτου και του Διονύση Λιβανού, ενώ από το χώρο της Αριστεράς των Μάρκου Βαφειάδη, Μανώλη Γλέζου και Αντώνη Μπριλλάκη, μεταξύ άλλων. 

Πολλές συζητήσεις έκανε ο Ανδρέας Παπανδρέου και με τον Κωστή Στεφανόπουλο της ΔΗΑΝΑ, με τον οποίο είχαν καλή προσωπική σχέση και τον οποίο αργότερα ανέδειξε σε Πρόεδρο της Δημοκρατίας, αλλά τελικά ο Στεφανόπουλος αρνήθηκε να προσχωρήσει, κυρίως επειδή δεν ήθελε να στενοχωρήσει την παραταξιακή βάση της Δεξιάς. Αντίθετα, η Δημοκρατική Συμπαράταξη βοήθησε στο να επιστρέψουν στο ΠΑΣΟΚ στελέχη που είχαν διαγραφεί ή αποχωρήσει, όπως ο Γεράσιμος Αρσένης και ο Γεώργιος - Αλέξανδρος Μαγκάκης.

Η Δημοκρατική Συμπαράταξη βοήθησε στο να αποτραπεί η απομόνωση του ΠΑΣΟΚ στη διάταξη των πολιτικών δυνάμεων, ενώ η προσχώρηση σε αυτήν ιστορικών στελεχών της Αριστεράς ενίσχυσε την αμηχανία που είχε δημιουργήσει η κυβέρνηση Τζαννετάκη στις τάξεις του ενιαίου Συνασπισμού και κυρίως στους οπαδούς του ΚΚΕ, πολλοί εκ των οποίων ουδέποτε αποδέχτηκαν την κυβερνητική συνεργασία με τη Νέα Δημοκρατία.

Η Δημοκρατική Συμπαράταξη αυτοδιαλύθηκε το 1992, μετά την οριστική αθώωση του Ανδρέα Παπανδρέου για το σκάνδαλο Κοσκωτά και τις επαναληπτικές εκλογές της Β΄ Αθηνών.

## Παραπομπές


Κατηγορία:Πανελλήνιο Σοσιαλιστικό Κίνημα
Κατηγορία:1989
Κατηγορία:Πολιτική ιστορία της Ελλάδας
Νανά Αηδονά

Η **Νανά (Αθηνά) Αηδονά** (Ξάνθη, 1948) είναι Ελληνίδα πολιτικός, περιφερειάρχης Κεντρικής Μακεδονίας από τον Δεκέμβριο του 2024.

Γεννήθηκε στην Ξάνθη και έζησε και δραστηριοποιήθηκε από τα νεανικά της χρόνια στην Θεσσαλονίκη. Στο παρελθόν διετέλεσε αναπληρώτρια περιφερειάρχης Κεντρικής Μακεδονίας (2024), πρόεδρος του περιφερειακού συμβουλίου Κεντρικής Μακεδονίας (2011-13), αντιπεριφερειάρχης Οικονομικών, αναπληρώτρια αντιπεριφερειάρχης Πέλλας. Στην νομαρχία Θεσσαλονίκης, πριν από το 2011, είχε διατελέσει πρόεδρος του Νομαρχιακού Συμβουλίου Θεσσαλονίκης, καθώς και αντινομάρχης Υγείας.

Ανέλαβε περιφερειάρχης Κεντρικής Μακεδονίας στις 14 Δεκεμβρίου 2024, έπειτα από την παραίτηση του προηγούμενου περιφερειάρχη Απόστολου Τζιτζικώστα, εκλεγόμενη από ενδοπαραταξιακή εκλογική διαδικασία, και στην οποία εξελέγη 3η Περιφερειάρχης Κεντρικής Μακεδονίας με 35 ψήφους, έναντι 3 ψήφων της έτερης υποψήφιας Βούλας Πατουλίδου.

## Παραπομπές


Κατηγορία:Περιφερειάρχες Κεντρικής Μακεδονίας
Κατηγορία:Πρόεδροι Παρατάξεων Περιφέρειας Κεντρικής Μακεδονίας
Κατηγορία:Θεματικοί αντιπεριφερειάρχες Κεντρικής Μακεδονίας
Κατηγορία:Έλληνες πολιτικοί του 21ου αιώνα
Άαρον Έκχαρτ

Ο **Άαρον Έντουαρντ Έκχαρτ** (12 Μαρτίου 1968) είναι Αμερικανός ηθοποιός. Γεννήθηκε στο Κουπερτίνο της Καλιφόρνια και μετακόμισε στο Ηνωμένο Βασίλειο σε μικρή ηλικία. Ξεκίνησε την υποκριτική του καριέρα συμμετέχοντας σε σχολικές θεατρικές παραστάσεις, πριν μετακομίσει στην Αυστραλία στο δεύτερο έτος του λυκείου. Δεν αποφοίτησε το σχολείο, αλλά απέκτησε δίπλωμα μέσω ενός μαθήματος επαγγελματικής εκπαίδευσης και αργότερα αποφοίτησε το Πανεπιστήμιο Μπρίγκαμ Γιανγκ στο Πρόβο της Γιούτα με πτυχίο Καλών Τεχνών στον κινηματογράφο.

Όταν ήταν φοιτητής, ο Έκχαρτ συνάντησε τον σκηνοθέτη και σεναριογράφο Νιλ Λαμπιούτ, ο οποίος τον επέλεξε για διάφορα δικά του θεατρικά έργα. Πέντε χρόνια αργότερα ο Έκχαρτ έκανε το κινηματογραφικό του ντεμπούτο στην ταινία μαύρης κωμωδίας του Λαμπιούτ *[[Μεταξύ ανδρών]]* (1997) και αργότερα εμφανίστηκε σε τρεις ακόμα ταινίες του σκηνοθέτη.

Ο Έκχαρτ απέκτησε ευρύτερη αναγνώριση για τον ρόλο του ως Τζορτζ στο *[[Έριν Μπρόκοβιτς (ταινία)|Έριν Μπρόκοβιτς]]* (2000) και το 2006 έλαβε υποψηφιότητα για Χρυσή Σφαίρα για τον ρόλο του ως Νικ Νέιλορ στο *[[Thank You for Smoking]]*. Το 2008 υποδύθηκε τον Εισαγγελέα Χάρβεϊ Ντεντ / Two-Face στην ταινία του Κρίστοφερ Νόλαν *[[Ο Σκοτεινός Ιππότης]]*.

Αργότερα εμφανίστηκε στις ταινίες *[[Η αγάπη θέλει το χρόνο της]]*, *[[Απώλεια (ταινία)|Απώλεια]]*, *[[Παγκόσμια εισβολή]]*, *[[Μεθυσμένο ημερολόγιο]]*, *[[Ο Όλυμπος έπεσε]]*, *[[I, Frankenstein]]*, *[[Το Λονδίνο έπεσε]]*, *[[Sully]]* και *[[Η ναυμαχία του Μίντγουεϊ]]*.

## Παραπομπές


## Εξωτερικοί σύνδεσμοι
* 
* 

Κατηγορία:Αμερικανοί ηθοποιοί
Κατηγορία:Αμερικανοί ηθοποιοί κινηματογράφου
Κατηγορία:Αμερικανοί ηθοποιοί τηλεόρασης
Κατηγορία:Αμερικανοί παραγωγοί ταινιών
Κατηγορία:Αμερικανοί αγγλικής καταγωγής
Κατηγορία:Αμερικανοί γερμανικής καταγωγής
Κατηγορία:Αμερικανοί σκωτσέζικης καταγωγής
Υδροξυακετόνη

Η **υδροξυακετόνη**, επίσης γνωστή ως **ακετόλη**, είναι η οργανική ένωση με τον τύπο CH3C(O)CH2OH. Αποτελείται από έναν υποκαταστάτη πρωτοταγούς αλκοόλης σε ακετόνη. Είναι μια α-υδροξυκετόνη, που ονομάζεται επίσης κετόλη, και είναι η απλούστερη δομή υδροξυκετόνη. Είναι ένα άχρωμο, αποστάξιμο υγρό.
## Παρασκευή
Παράγεται στο εμπόριο με αφυδάτωση γλυκερόλης.
Η υδροξυακετόνη είναι εμπορικά διαθέσιμη, αλλά μπορεί επίσης να συντεθεί σε εργαστηριακή κλίμακα με αντίδραση υποκατάστασης από βρωμοακετόνη.
## Αντιδράσεις
Υφίσταται γρήγορο πολυμερισμό, συμπεριλαμβανομένου του σχηματισμού μιας κυκλικής διμερούς ημιακετάλης Υπό αλκαλικές συνθήκες, υφίσταται ταχεία αλδολική συμπύκνωση.
Η υδροξυακετόνη μπορεί να παραχθεί με αποικοδόμηση διαφόρων σακχάρων. Στα τρόφιμα, σχηματίζεται από την Αντίδραση Μαϊγιάρ. Αντιδρά περαιτέρω σχηματίζοντας άλλες ενώσεις με διάφορα αρώματα. Ως εκ τούτου, βρίσκει κάποια χρήση ως αρωματικό.
## Παραπομπές

## Εξωτερικοί σύνδεσμοι
Κατηγορία:Υδροξυκετόνες
Πανελλήνιοι αγώνες σκοποβολής πήλινου στόχου 1953

Οι **Πανελλήνιοι αγώνες σκοποβολής πήλινου στόχου 1953** ήταν διοργάνωση των Πανελλήνιων σκοπευτικών αγώνων πήλινου στόχου, που διεξήχθη υπό την εποπτεία της Σκοπευτικής Ομοσπονδίας Ελλάδος (ΣΚ.Ο.Ε.). Το Πανελλήνιο πρωτάθλημα τραπ πραγματοποιήθηκε στο Κυνηγετικό Σκοπευτήριο στις 14 Ιουνίου του 1953. Πρωταθλητής αναδείχθηκε ο Γιώργος Κούτσης του Ο.Φ.Κ.Ο. με 93 επιτυχίες.Τα έπαθλα στους νικητές των αγώνων απένειμε ο αντιπρόεδρος της ομοσπονδίας ναύαρχος Δ. Λούνδρας.

## Κάτοχοι μεταλλίων

## Αποτελέσματα
### Τραπ
Παρακάτω αναφέρονται οι έξι πρώτοι αθλητές.

## Παραπομπές


1953
Κατηγορία:Διοργανώσεις σκοποβολής στην Αθήνα
Κατηγορία:Σκοποβολή το 1953
Ευθύμης Ζησάκης

Ο **Ευθύμης Ζησάκης** (Αθήνα, 1 Δεκεμβρίου 1985) είναι Έλληνας ηθοποιός. Έγινε ευρύτερα γνωστός ως Άρης Τριανταφύλλου από την συμμετοχή του στην κωμική σειρά του ALPHA, *[[Το σόι σου]]*.

## Βιογραφικό
Γεννήθηκε στην Αθήνα και σπούδασε Ιατρική στο Πανεπιστήμιο της Λ’Ακουίλα στην Ιταλία. Μετά την ολοκλήρωση των σπουδών του, πέρασε στην Κρατική Δραματική Σχολή Ωδείου Αθηνών. Ασχολήθηκε εντατικά με την κολύμβηση από την ηλικία των 8 ετών μέχρι και τα 19 του χρόνια. Το 2013 υπήρξε συμπαρουσιαστής της τηλεοπτικής εκπομπής ΠΕΔΕΣ και Μες στην καλή χαρά στον τηλεοπτικό σταθμό Alpha. Έχει παίξει τον ρόλο του Άρη Τριανταφύλλου από τον 1ο έως τον 4ο κύκλο της τηλεοπτικής σειράς το Σόι σου, επίσης στον ίδιο τηλεοπτικό σταθμό. Πριν τελειώσει τις σπουδές του, άρχισε να ασχολείται επαγγελματικά με το θέατρο, την τηλεόραση και τον κινηματογράφο. Έχει συμμετάσχει στα σίριαλ: «Το αμάρτημα της μητρός μου» ΑΝΤ1 (2012, Ρόλος: Τόνυ), «Το σόι σου» Alpha (2014-2018, 2025 guest, Ρόλος: Άρης Τριανταφύλλου), «Κάνε γονείς να δεις καλό» ΑΝΤ1 (2018-2019, Ρόλος: Αντώνης). Το 2019 συμμετέχει ως διαγωνιζόμενος στο Your Face Sounds Familiar του ΑΝΤ1. Έχει συμμετάσχει σε πολλές θεατρικές παραστάσεις, ανάμεσα στις οποίες οι: «Πλούτος» του Αριστοφάνη στο Φεστιβάλ Επιδαύρου, «Κρήτες» του Ευριπίδη στο Ηρώδειο», «Το ημέρωμα της Στρίγγλας» στον Ελληνικό Κόσμο, «Cabaret» στο θέατρο Παλλάς, «Dogville» στο θέατρο Ακροπόλ, «Βαφ΄τα μαύρα» στο θέατρο Λαμπέτη.

## Προσωπική ζωή
Το 2023 νυμφεύτηκε, ύστερα από τέσσερα χρόνια σχέσης, την ηθοποιό Χρύσα Παπαλελούδη. Το ζευγάρι απέκτησε έναν γιο, που γεννήθηκε στις 2 Απριλίου 2025.

## Παραπομπές


Κατηγορία:Έλληνες ηθοποιοί τηλεόρασης
Κατηγορία:Έλληνες ηθοποιοί θεάτρου
Κατηγορία:Έλληνες κωμικοί
Πρώτη Συνταγματική Περίοδος

Η **Πρώτη Συνταγματική Περίοδος** (Οθωμανικά τουρκικά: *مشروطيت*, Τουρκικά: *Birinci Meşrutiyet Devri*) της Οθωμανικής Αυτοκρατορίας ήταν η περίοδος της συνταγματικής μοναρχίας από τη δημοσίευση του οθωμανικού συντάγματος του 1876, γραμμένο από μέλη των Νεαρών Οθωμανών, που ξεκίνησε στις 23 Δεκεμβρίου 1876 και διήρκεσε έως τις 14 Φεβρουαρίου 1878. Αυτοί οι Νεαροί Οθωμανοί ήταν δυσαρεστημένοι από το Τανζιμάτ και αντ' αυτού πίεσαν για μια συνταγματική κυβέρνηση παρόμοια με αυτή στην Ευρώπη. Η συνταγματική περίοδος ξεκίνησε με την εκθρόνιση του σουλτάνου Αμπντουλαζίζ. Ο Αμπντούλ Χαμίτ Β΄ πήρε τη θέση του ως Σουλτάνος. Η εποχή έληξε με την αναστολή της Οθωμανικής Βουλής και το σύνταγμα από τον σουλτάνο Αμπντούλ Χαμίτ Β΄, με το οποίο αποκατέστησε τη δική του απόλυτη μοναρχία.

Η πρώτη συνταγματική εποχή δεν περιελάμβανε κομματικό σύστημα. Εκείνη την εποχή, η Οθωμανική Βουλή (γνωστή ως Γενική Συνέλευση της Οθωμανικής Αυτοκρατορίας) θεωρούνταν ως η φωνή του λαού, αλλά όχι ως χώρος συγκρότησης πολιτικών κομμάτων και οργανώσεων. Οι βουλευτικές εκλογές διεξήχθησαν σύμφωνα με τον προσωρινό εκλογικό κανονισμό. Η Βουλή (Γενική Συνέλευση της Οθωμανικής Αυτοκρατορίας) συγκροτήθηκε σε δύο στάδια. Η Κάτω Βουλή του διμερούς νομοθετικού σώματος ήταν η Βουλή των Αντιπροσώπων, ενώ η άνω βουλή ήταν η Γερουσία. Η αρχική επιλογή των βουλευτών έγινε από διοικητικά συμβούλια στις επαρχίες.

Μετά την ίδρυση της Γενικής Συνέλευσης στις επαρχίες, τα μέλη επέλεγαν τους βουλευτές από τη συνέλευση για να σχηματίσουν την Βουλή των Αντιπροσώπων στην πρωτεύουσα. Η Βουλή των Αντιπροσώπων είχε 115 μέλη και αντικατόπτριζε την κατανομή των εθνών στην αυτοκρατορία. Στις δεύτερες εκλογές συμμετείχαν 69 εκπρόσωποι μουσουλμανικών εθνών και 46 εκπρόσωποι άλλων εθνών (Εβραίοι, Φαναριώτες, Αρμένιοι). Το δεύτερο σώμα ήταν η Γερουσία και τα μέλη επιλέγονταν από τον Σουλτάνο. Η Γερουσία είχε μόνο 26 μέλη. Σχεδιάστηκε για να αντικαταστήσει την πύλη και ο Μέγας Βεζίρης έγινε ο πρόεδρος της Γερουσίας. Οι δύο εκλογές έγιναν μεταξύ 1877 και 1878.

## Πρώτη θητεία, 1877

Οι αντιδράσεις των μελών στον επερχόμενο πόλεμο ήταν πολύ έντονες και ο Σουλτάνος Αμπντούλ Χαμίτ Β΄ ζήτησε νέες εκλογές επιλέγοντας τον Ρωσοτουρκικό πόλεμο (1877–1878).

## Δεύτερη θητεία, 1878

Η ζωή της δεύτερης κοινοβουλευτικής περιόδου δεν ήταν παρά λίγες μέρες, καθώς μετά τις αρχικές ομιλίες των βουλευτών από τα Βαλκανικά βιλαέτια, ο Αμπντούλ Χαμίτ Β΄ έκλεισε τη βουλή επικαλούμενος κοινωνική αναταραχή.

Πρόεδρος της Βουλής των Αντιπροσώπων ήταν ο βουλευτής από την Ιερουσαλήμ, ο Γιούσεφ Ντία Πασά Αλ-Καλίντι.


Kanun-i Esasi.jpg|Οθωμανικό σύνταγμα του 1876
Opening of the Turkish Parliament by the Sultan, at the Palace of Dolma-Bagtche, Constantinople - ILN 1877.jpg|Τελετή έναρξης του πρώτου κοινοβουλίου στο Παλάτι Ντολμάμπαχτσε στις 19 Μαρτίου 1877
A Sitting of the New Turkish Parliament at Constantinople - ILN 1877.jpg|Συνεδρίαση του πρώτου Κοινοβουλίου αργότερα την ίδια ημέρα στο Παλιό κτίριο Νταριουλφιούνουν 


## Παραπομπές


Κατηγορία:Πολιτική της Οθωμανικής Αυτοκρατορίας
Δήμος Αγίας Παρασκευής Αττικής

Ο **Δήμος Αγίας Παρασκευής** βρίσκεται στην Περιφερειακή Ενότητα Βορείου Τομέα Αττικής της Περιφέρειας Αττικής.

## Ιστορικό του Δήμου
Η Αγία Παρασκευή ως το 1921 ανήκε στο Δήμο Αθηναίων. Αναγνωρίστηκε για πρώτη φορά ως κοινότητα το 1929 αλλά καταργήθηκε την ίδια χρονιά, για να ξαναγίνει κοινότητα (από συνοικισμός του Χαλανδρίου) το 1931. Δήμος έγινε το 1963.

## Πληθυσμιακή εξέλιξη
Η Αγία Παρασκευή αρχικά αναπτύσσεται κατά τις πρώτες δεκαετίες του 20ού αιώνα ως χωριό της Μεσογαίας, ενώ το 1965 προάγεται σε δήμο και συνιστά την πρωτεύουσα πόλη της (τέως) Νομαρχίας Ανατολικής Αττικής. Μεγάλη οικιστική δημοφιλία γνωρίζει κατά τις δεκαετίες του 1970, 1980 και 1990 ως σύγχρονο βορειοανατολικό προάστιο των Αθηνών, ενώ σήμερα αποτελεί ανεπτυγμένο προάστιο στο ανατολικό άκρο του πολεοδομικού συγκροτήματος της Αθήνας, στο πολεοδομικό συγκρότημα της οποίας είναι ενταγμένη ήδη από τα μέσα του 20ου αιώνα. Έκτοτε ο πληθυσμός παρουσιάζει αυξητικές τάσεις. Με την εφαρμογή της νέας διοικητικής διαίρεσης της χώρας κατά το Πρόγραμμα Καλλικράτης το 2011 ουδεμία μεταβολή επήλθε στο Δήμο.

μικρογραφία|257x257εσ|Το νέο Δημαρχιακό Μέγαρο.

## Κοινότητα Αγίας Παρασκευής
Πρόεδρος της Κοινότητας το 1953 ήταν ο μετέπειτα νομάρχης, Σωτήριος Κουβόπουλος.

* 1954-1959: Στις εκλογές κέρδισε ο συνδυασμός "Αναγέννησις-Αναδημιουργία".
* 1959-1964: Νίκησε ο συνδυασμός "Πρόοδος".

Αναλυτικά, κοινοτάρχες ήταν:

* 1931-1932 Δημ. Τερζόπουλος
* 1933 Χρ. Ματρακίδης
* 1933-1934 Δημ. Τερζόπουλος
* 1934 Ηλίας Ανατσίτας
* 1935-1936 Αντ. Χατζάρας
* 1936-1937 Ι. Κουβόπουλος
* 1938-1941 Χρ. Ματρακίδης
* 1941-1942 Ι. Χατζηπήρος
* 1942-1944 Ηλίας Γοντζές
* 1944 Π. Σιφναίος
* 1945-1946 Χαρ. Σμυρνιώτης
* 1946-1947 Δ. Τερζόπουλος
* 1947-1948 Φίλιππος Καρβελάς
* 1948-1949 Αντ. Χατζάρας
* 1949 Παντ. Φυτίλης
* 1949-1951 Π. Σιφναίος
* 1951-1952 Δημ. Βασιλείου
* 1953-1960 Σωτήριος Κουβόπουλος
* 1960-1964 Γεώργιος Παπαγιάννης

## Διατελέσαντες δήμαρχοι Αγίας Παρασκευής Αττικής

## Παραπομπές


Κατηγορία:Βόρειος Τομέας Αθηνών
Αγιας Παρασκευης Αττικης
Γκουκές Ντομάρατζου

Ο **Γκουκές Ντομάρατζου** (γεννημένος στις 29 Μαΐου 2006) είναι Ινδός διεθνής γκρανμαίτρ και παγκόσμιος πρωταθλητής στο σκάκι το 2024, ο οποίος από μικρή ηλικία θεωρείται ως παιδί-θαύμα. 

## Καριέρα
Υπήρξε ο νεότερος παγκόσμιος πρωταθλητής, ο νεότερος παίκτης που ξεπέρασε τη βαθμολογία 2750 της FIDE σε ηλικία μόλις 17 ετών, και ο τρίτος νεότερος που υπερέβη το όριο των 2700 σε ηλικία 16. Απέκτησε τον τίτλο του γκραν μαίτρ στην ηλικία των 12 ετών.

Από μικρός θεωρούνταν ως ιδιοφυία, και άρχισε να παίζει σκάκι στην ηλικία των επτά ετών. Κέρδισε τον τίτλο των κάτω των 12 ετών στο Παγκόσμιο Πρωτάθλημα Νέων το 2018 και πολλαπλά χρυσά μετάλλια στο Ασιατικό Πρωτάθλημα του 2018. Ο ίδιος εκπλήρωσε τις απαιτήσεις για τον τίτλο Διεθνούς Μάστερ τον Μάρτιο του 2017. Υπήρξε μέλος της εθνικής ομάδας της Ινδίας που κέρδισε το ασημένιο μετάλλιο στα Ασιατικούς Αγώνες του 2022 στον αγώνα ομάδας ανδρών.

Ο Ντομάρατζου κέρδισε το ομαδικό ασημένιο και το ατομικό χρυσό μετάλλιο στην 44η Ολυμπιάδα Σκακιού το 2022. Στην κατάταξη βαθμολογίας του Σεπτεμβρίου του 2023, ο Ντομάρατζου έγινε ο κορυφαίος Ινδός παίκτης, ξεπερνώντας ακόμα και τον Βισβανάθαν Άναντ, που κατείχε τη θέση για 37 συνεχόμενα έτη. 

Στην 45η Ολυμπιάδα το 2024, κέρδισε χρυσό μετάλιο τόσο στην ομαδικό όσο και στο ατομικό. Τον Δεκέμβριο 2024 στο Παγκόσμιο Πρωτάθλημα κέρδισε τον παγκόσμιο πρωταθλητή, κινέζο Ding Liren και έγινε ο νεότερος νικητής του και εν γένει ο νεότερος παγκόσμιος πρωταθλητής ανδρών στην ιστορία του αθλήματος.

## Παραπομπές


Κατηγορία:Ινδοί σκακιστές
Λόφοι Τενασέριμ

[thumb|Πλαγιά του [Όρος Ταχάν|Όρους Ταχάν, του υψηλότερου σε όλη την αλυσίδα με κορυφή ύψους 2.187 μ., στο κρατίδιο Παχάνγκ της Μαλαισίας.]]
Οι **Λόφοι Τενασέριμ** ή **Οροσειρά Τενα-σέριμ** (ταϊλ.: ทิวเขาตะนาวศรี, ) είναι αλυσίδα βουνών και λόφων συνολικού μήκους 1.700 χιλιομέτρων, που ανήκει στο λεγόμενο Ινδομαλαϊκό Σύστημα Οροσειρών, στη Νοτιοανατολική Ασία.

Παρά το σχετικώς μικρό ύψος τους, τα όρη αυτά σχηματίζουν έναν αποτελεσματικό φραγμό ανάμεσα στην Ταϊλάνδη και τη Μιανμάρ στον βορρά με δύο μόνο ορεινές διαβάσεις, αλλά και ανάμεσα στη νότια Ταϊλάνδη και τη Μαλαισία στο χερσονησιακό τμήμα της. Από εκεί και πέρα, το νότιο τμήμα της Τενα-σέριμ διατρέχει τη Μαλαϊκή Χερσόνησο εντός του κράτους της Μαλαισίας, φθάνοντας σχεδόν μέχρι το νοτιότερο άκρο της χερσονήσου. Πολλά, μικρού όμως μήκους ποτάμια πηγάζουν από την ορεινή αυτή αλυσίδα.

## Ετυμολογία
Ολόκληρη η βουνοσειρά έλαβε την ονομασία της από την περιοχή Τενασσέριμ ή Τανινθάργι (*Tanintharyi*) της Βιρμανίας, ενώ στην ταϊλανδική η ονομασία της είναι *Thio Khao Tanaosi*, με το τελευταίο μέρος να γράφεται και ως *Tanawsri*, *Tanao Sri* και *Tanaw Sri* ή, στη μαλαϊκή γλώσσα, ως *Tanah Seri*. Το σύνολο αυτών των ονομασιών είναι παρεφθαρμένοι τύποι της αρχικής μαλαισιανής ονομασίας **Tanah Seri**, που σημαίνει «αστραφτερή γη», ή από τη φράση *tanah sirih*, που σημαίνει «γη του βετέλ».

## Γεωγραφία
Οι Λόφοι Τενασέριμ αποτελούν μέρος ενός ευρύτερου γρανιτικού ορεινού συστήματος που είναι αρχαιότερο από τα Ιμαλάια. Στον βορρά η αλυσίδα είναι χαμηλότερη, αλλά ενιαία, ενώ νοτιότερα από τον 16ο παράλληλο οι Λόφοι Σαν διαχωρίζονται σε στενές υπο-οροσειρές με πιο απότομες πλαγιές: την Ντάουνα στα δυτικά και παράλληλα προς αυτή τα «Χερσονησιακά όρη Τενα-σέριμ», που εκτείνονται προς τα νότια πέρα από τον Ισθμό του Κρα.

## Παραπομπές


Κατηγορία:Οροσειρές
Κατηγορία:Χερσόνησος της Μαλαισίας
Πορθμός του Πενάνγκ

Ο **Πορθμός του Πενάνγκ** () είναι πορθμός με ελάχιστο φυσικό πλάτος 2,6 χιλιομέτρων, που χωρίζει τη Νήσο Πενάνγκ από τη Μαλαϊκή Χερσόνησο, στη Μαλαισία. Το πλάτος αυτό έχει μειωθεί περαιτέρω από τον άνθρωπο, με επιχωματώσεις και αποβάθρες, σε 1,5 χιλιόμετρο. Η Νήσος Πενάνγκ βρίσκεται στη δυτική πλευρά του πορθμού, ενώ το Σέμπερανγκ Περάι, το ηπειρωτικό μέρος του κρατιδίου Πενάνγκ, βρίσκεται στην ανατολική ακτή του. Στα άκρα του, το στενό ενώνεται με την ανοικτή θάλασσα του Πορθμού της Μαλάκκας, που είναι μια από τις πλέον πολυσύχναστες διαδρομές της παγκόσμιας ναυτιλίας.

Ο Πορθμός παρέχει πρόσβαση ακόμα και πλοίων με μεγάλο βύθισμα στον Λιμένα του Πενάνγκ, που βρίσκεται στην πόλη Σέμπερανγκ Περάι της ηπειρωτικής ακτής. Επιπροσθέτως, η Αποβάθρα Σουέτενχαμ στην Τζώρτζταουν (την πρωτεύουσα του Πενάνγκ, η οποία βρίσκεται πάνω στη Νήσο Πενάνγκ), είναι δημοφιλής προορισμός για κρουαζιερόπλοια, ως ένα από τα βασικά σημεία εισόδου στο κρατίδιο.

Από τότε που οι αποικιοκράτες Βρετανοί ίδρυσαν το Πενάνγκ ως έναν εμπορικό σταθμό το 1786, ο Πορθμός του Πενάνγκ διατήρησε τον ρόλο του ως πολυσύχναστο μέρος της διεθνούς εμπορικής ναυτιλίας.

## Παραπομπές


Κατηγορία:Χερσόνησος της Μαλαισίας
Κατηγορία:Πορθμοί του Ινδικού Ωκεανού
Κατηγορία:Γεωγραφικοί σχηματισμοί της Μαλαισίας
NGC 1277

Ο **[[Νέος Γενικός Κατάλογος|NGC]] 1277** είναι φακοειδής γαλαξίας στον αστερισμό Περσέα. Ανήκει στο Σμήνος γαλαξιών του Περσέα και απέχει περίπου 73 εκατομμύρια παρσέκ ή 220 εκατομμύρια έτη φωτός από τον Γαλαξία μας. Τον ανακάλυψε ο αστρονόμος Λώρενς Πάρσονς στις 4 Δεκεμβρίου 1875.

## Χαρακτηριστικά
Ο NGC 1277 αποκαλείται «απομεινάρι του πρώιμου Σύμπαντος» διότι οι αστέρες του σχηματίστηκαν σε μια περίοδο διάρκειας εκατό εκατομμυρίων ετών πριν από δώδεκα δισεκατομμύρια χρόνια. Ο ρυθμός σχηματισμού τους ήταν χίλιες φορές μεγαλύτερος από αυτόν του Γαλαξία μας. Όταν τερματίστηκε η περίοδος της αστρογέννεσης στον NGC 1277, υπήρχαν πλέον πολυάριθμοι αστέρες υψηλής μεταλλικότητας και ηλικίας περίπου επτά δισεκατομμυρίων ετών μεγαλύτερης από του Ήλιου μας. Δεν είναι σαφές αν ο NGC 1277 είναι «γαλαξίας- λείψανο», όμως το ενδεχόμενο αυτό αποτελεί αντικείμενο της επιστημονικής έρευνας. Η παρατηρήση του γαλαξία από το Διαστημικό Τηλεσκόπιο Χαμπλ έχει δείξει ότι δεν υπάρχουν χαμηλής μεταλλικότητας σφαιρωτά σμήνη, γεγονός που υποδηλώνει ότι έχει προσροφήσει ελάχιστη ύλη κατά τη διάρκεια της ύπαρξής του και υποστηρίζει την υπόθεση πως όντως πρόκειται για έναν «γαλαξία-λείψανο».

Επίσης φαίνεται πως υπάρχει ελάχιστη σκοτεινή ύλη.

### Υπερμαζική μελανή οπή

Σύμφωνα με τις παρατηρήσεις από το αστεροσκοπείο ΜακΝτόναλντ στο Τέξας, φαίνεται ότι στο κέντρο του γαλαξία υπάρχει υπερμαζική μελανή οπή η μάζα της οποίας εκτιμάται πως είναι 17 δισεκατομμύρια ηλιακές μάζες. Βάσει αυτών των εκτιμήσεων η μάζα της μελανής οπής στο κέντρο του NGC 1277 θα ήταν μία από τις μεγαλύτερες που έχουν παρατηρηθεί ποτέ, συγκριτικά με τη μάζα του γαλαξία.

Ακόλουθη μελέτη, βασισμένη στα ίδια δεδομένα από το αστεροσκοπείο ΜακΝτόναλντ, έδωσε εντελώς διαφορετικά αποτελέσματα καθώς εκτιμούσε πως η μελανή οπή είχε μάζα μεταξύ δύο και πέντε δισεκατομμυρίων ηλιακών μαζών. Επίσης αναπτύχθηκαν και μοντέλα που υποστηρίζουν τα παρατηρησιακά δεδομένα αλλά δεν προβλέπουν την ύπαρξη μελανής οπής. Ακολούθησαν και άλλες προσπάθειες εκτίμησης της μάζας της μελανής οπής, με χρήση τεχνικών προσαρμοστικής οπτικής.

## Παραπομπές


## Αναφορές

## Εξωτερικοί σύνδεσμοι
* 

Κατηγορία:Φακοειδείς γαλαξίες
Κατηγορία:Περσεύς (αστερισμός)
1277
12434
Κατηγορία:Σμήνος του Περσέα
The Exchange 106

Με την ονομασία **The Exchange 106** () και παλαιότερα «TRX Signature Tower», είναι γνωστός ένας ουρανοξύστης ύψους 445,5 μέτρων στην Κουάλα Λουμπούρ, πρωτεύουσα της Μαλαισίας. Είναι το δεύτερο υψηλότερο κτήριο σε όλη τη Μαλαισία (χώρα με μια από τις μεγαλύτερες συγκεντρώσεις ουρανοξυστών στον κόσμο) μετά το Μερντέκα 118 και το τρίτο υψηλότερο σε ολόκληρη τη Νοτιοανατολική Ασία. Επιπλέον είναι ο μεγαλύτερος ουρανοξύστης στη χώρα από πλευράς συνολικού εμβαδού των ορόφων: 453.885 τετραγωνικά μέτρα. Αποτελεί τον κεντρικό πόλο του νέου οικονομικού κέντρου της πρωτεύουσας Tun Razak Exchange (TRX). Ο ουρανοξύστης έχει 95 ορόφους και διαθέτει 58 ανελκυστήρες. Οι εργασίες κατασκευής του άρχισαν τον Μάιο του 2016 και ολοκληρώθηκαν τον Αύγουστο του 2019.

Το Exchange 106 αναφέρεται σήμερα ως το 19ο υψηλότερο κτήριο στον κόσμο σύμφωνα με το Συμβούλιο Υψηλών Κτηρίων και Αστικού Ενδιαιτήματος (CTBUH). Ξεπερνά σε ύψος τους «συμπολίτες» του δίδυμους Πύργους Πετρόνας κατά μόλις 1,7 μέτρο. Η έκταση του κάθε ορόφου κυμαίνεται από 2.600 μέχρι 3.200 τετραγωνικά μέτρα.

## Παραπομπές


Κατηγορία:Ουρανοξύστες στη Μαλαισία
ICREACH

Το ICREACH φέρεται να είναι μία άκρως απόρρητη μηχανή αναζήτησης που αφορά την παρακολούθηση επικοινωνιών, η οποία δημιουργήθηκε από την Υπηρεσία Εθνικής Ασφάλειας (NSA) των Ηνωμένων Πολιτειών μετά τις επιθέσεις της 11ης Σεπτεμβρίου.

Η ύπαρξη του ICREACH έγινε δημόσια μέσω εγγράφων που διέρρευσε ο πρώην πληροφοριοδότης και εργαζόμενος στην NSA Έντουαρντ Σνόουντεν.

Διαβαθμισμένα έγγραφα που δημοσιεύθηκαν από το ειδησεογραφικό ιστότοπο The Intercept δηλώνουν ότι το ICREACH είναι προσβάσιμο σε 23 κυβερνητικές υπηρεσίες των ΗΠΑ, συμπεριλαμβανομένου του FBI, της Διοίκησης Καταπολέμησης Ναρκωτικών (DEA) και της CIA, και σχεδιάστηκε για να αποθηκεύει περισσότερα από 850 δισεκατομμύρια αρχεία σχετικά με τηλεφωνικές κλήσεις, μηνύματα ηλεκτρονικού ταχυδρομείου, τοποθεσίες κινητών τηλεφώνων και μηνύματα.

Σύμφωνα με τον Ράιαν Γκάλαχερ, τον δημοσιογράφο του *The Intercept* που αποκάλυψε το πρόγραμμα ICREACH, τα δεδομένα που προσπελάζονται μέσω του συστήματος «συλλέγονται και αποθηκεύονται σε αυτή τη βάση δεδομένων μαζικά χρησιμοποιώντας αυτή τη διάταξη προεδρικού διατάγματος από την εποχή του Ρήγκαν, η οποία ονομάζεται *Εκτελεστική Διαταγή 12333* (). Και αυτό το σύστημα δεν υπόκειται σε καμία δικαστική επιτήρηση από το μυστικό δικαστήριο ξένων πληροφοριών και σε ελάχιστο κοινοβουλευτικό έλεγχο.»

Η μηχανή αναζήτησης εξελίχθηκε από δύο άλλα κυβερνητικά εργαλεία που ήταν διαθέσιμα σε διάφορες κυβερνητικές υπηρεσίες, το CRISSCROSS και το PROTON, με το δεύτερο να έχει περισσότερες δυνατότητες από το πρώτο. Συγκεκριμένα, το PROTON επέτρεπε την προβολή του γεωγραφικού πλάτους και μήκους των τηλεφώνων και των επικεφαλίδων των μυνημάτων ηλεκτρονικού ταχυδρομείου, ενώ το CRISSCROSS χρησιμοποιούνταν μόνο για την απόκτηση πληροφοριών σε σχέση με τηλεφωνικές κλήσεις και δεν μπορούσε να εντοπίσει την τοποθεσία του τηλεφώνου.

## Παραπομπές

Κατηγορία:Κατασκοπεία
Μον Μπλαν (επιδόρπιο)

Το **Μον Μπλαν** (ή *Mont-Blanc aux marrons* ) είναι ένα επιδόρπιο από ζαχαρωμένο πουρέ κάστανου σε μορφή φιδέ, με σαντιγί. Δημιουργήθηκε στο Παρίσι του 19ου αιώνα. Το όνομα προέρχεται από το Mont Blanc, καθώς το πιάτο μοιάζει με χιονισμένο βουνό.
Στη σύγχρονη εκδοχή του, αποτελείται από βάση μαρέγκας, που μερικές φορές αντικαθίσταται από βάση κέικ σαν παντεσπάνι, με σαντιγί, καλυμμένη με κρέμα κάστανου περασμένη από κόσκινο για να σχηματίσει φιδέ και πιθανώς πασπαλισμένο με ζάχαρη άχνη. Αποτελεί ένα από τα αγαπημένα γλυκά του φθινοπώρου και του χειμώνα στα παριζιάνικα ζαχαροπλαστεία, ιδιαίτερα στο παριζιάνικο Καφέ Ανζελιν. Για πολύ καιρό θεωρούνταν παλιομοδίτικο και βαρύ, αλλά από τη δεκαετία του 2010 έχει γίνει δημοφιλές σε πιο ελαφριά μορφή σε μοντέρνα μαγαζιά όπως το Pierre Hermé, με πολλές παραλλαγές.

## Ιστορία
Ένα επιδόρπιο με τα τρία τυπικά χαρακτηριστικά του τυπικού Mont Blanc (γλυκό φτιαγμένο από πουρέ κάστανου σε μορφή φιδέ και γεμάτο με σαντιγί) υπήρχε από τα μέσα του 19ου αιώνα. Ο πουρές κάστανου έχει μακρά ιστορία στην Ευρώπη ως σούπα, χυλός ή συνοδευτικό για κρέατα, ειδικά σε περιοχές όπου τα κάστανα αποτελούν βασική τροφή.  Ωστόσο, αυτά τα πιάτα δεν είναι επιδόρπια και δεν σερβίρονται με σαντιγί.

Το Μον Μπλαν μπορεί να παρασκευαστεί από κάστανα μαγειρεμένα σε ελαφρύ σιρόπι ή σε γάλα, ή μπορεί να μαγειρευτούν σε σκέτο νερό και στη συνέχεια να προστεθεί η ζάχαρη.  Μπορεί επίσης να γίνει με έτοιμη κρέμα κάστανου σε κονσέρβα, πουρέ από τα σπασμένα κάστανα που έχουν απομείνει από την παρασκευή των κάστανων γλασέ.

## Παραλλαγές
Ο πουρές κάστανου μπορεί να διαμορφωθεί σε καλούπι και όχι σε σχήμα φιδέ, αν και αυτό τείνει να κάνει το πιάτο πιο βαρύ.  Στη Γαλλία, μερικές φορές παρουσιάζεται το πιάτο έχοντας ως βάση μαρέγκα ή μπισκότο. Μπορεί να αρωματιστεί ή να διακοσμηθεί με σοκολάτα, σιρόπι τριαντάφυλλου, μούρα και ούτω καθεξής. Οι παραλλαγές περιλαμβάνουν τη χρήση κάστανων στη βάση μαρέγκας ή μπισκότου, χωρίς πουρέ. Ο Escoffier περιγράφει επίσης ένα *Mont-Blanc aux fraises* (Mont Blanc με φράουλες), ουσιαστικά σαντιγί γεμισμένο με άγριες φράουλες , χωρίς κάστανα, με το όνομα να αναφέρεται στο σχήμα του.

Μια απλοποιημένη εκδοχή αναμειγνύει την κρέμα κάστανων με την κρεμ φρες και σερβίρεται σε ένα μπολ.

Τα παραδοσιακά αρτοσκευάσματα στη Σαγκάη έχουν συχνά φιδέ κάστανο κομμένο σε μικρά κομμάτια και στρωμένο πάνω από μια βάση από παντεσπάνι, το πάχος του οποίου μπορεί να ποικίλλει. Το κάστανο Σαγκάης Mont Blanc διαθέτει επίσης μια βαριά επικάλυψη χωρίς σαντιγί και μπορεί να σερβιριστεί σε φλιτζάνια. Αυτό το στυλ λέγεται ότι δημιουργήθηκε από έναν Γερμανό σεφ ζαχαροπλαστικής στο πρώτο ευρωπαϊκό ζαχαροπλαστείο της πόλης, το Kaisiling, και με την πάροδο του χρόνου έγινε βασικό προϊόν της Σαγκάης με το όνομα "li zi dan gao" ή κέικ κάστανου.

## Παραπομπές


Κατηγορία:Γλυκά